Birgitte Josefsen (V), 2012-11-20:
Der blev oprettet et landdistriktsministerium, og det her område fik sin egen minister.
Men efter kort tid stod det klart for enhver, at der ikke var så meget i det.
For her efter et år må vi så også konstatere, at det ikke er så meget, det blevet til for landdistrikterne og øerne.
Eksempelvis blev den meget succesrige nedrivningspulje nedlagt straks af den nye regering.
Landdistriktsministeren havde ellers lovet offentligheden, at nedrivningspuljen skulle fortsætte.
Men det gik jo med det her løfte som med de mange andre løfter, regeringspartierne havde afleveret; det her blev så heller ikke holdt.
Der var ingen penge til den succesrige nedrivningspulje og ingen penge til børn og unge-aktiviteter i landdistrikterne; begge dele blev revet itu med det samme.
Jeg synes, det er ærgerligt, for det skulle have været en stor hjælp til landdistrikterne og øerne, at vi fik oprettet et landdistriktsministerium.
Nedrivningspuljen, som Venstre, Konservative og Dansk Folkeparti fik indført i 2010 og videreført i 2011, viste sig eksempelvis at være en stor succes.
De 250 mio. kr. gav en lang række kommuner mulighed for at nedrive faldefærdige huse og renovere en lang række boliger, som var skæmmende faktorer i en lang række landdistrikter.
Mange steder har puljen været medvirkende til, at der har kunnet skabes et attraktivt miljø, et smukt miljø, som jo er medvirkende til at tiltrække nye borgere til et område og dermed sikre fortsat liv i landdistrikterne.
Puljen har desuden været med til at skabe arbejdspladser og vækst i landkommunerne, idet det er lokale entreprenører, der har udført arbejdet, og Venstre ønsker en fortsat styrkelse af landdistrikterne og et Danmark i balance.
Vi vil gøre, hvad vi kan, for at sikre gode bosætnings- og beskæftigelsesmuligheder overalt.
Derfor har vi i Venstres finanslovudspil afsat midler til en nedrivningspulje.
Vi ønsker ikke landsbyer, hvor gennemkørende møder til salg-skilte ved hvert andet hus.
Det er en negativ udvikling, som jo ofte skyldes de faldefærdige og ubeboede huse.
Det suger energien ud af et lokalsamfund, og det får også de øvrige beboere til at forsøge at tage flugten fra området.
Det, vi skal arbejde på, er at skabe attraktive nærmiljøer, hvor der er gode forhold, og hvor der er mulighed for generere arbejdspladser, og det sikrer vi ikke, når vi ikke vil give dem en lille håndsrækning ved eksempelvis at afsætte penge til en nedrivningspulje.
Som sagt: Det, der lignede en gave, blev det ikke.
Regeringen dirigerer på området her på en sådan måde, at det fører til sultedøden ude i landdistrikterne.
Det mener jeg ikke er den rigtige vej at gå.
Vi prioriterer den også sammen med de mange borgmestre, som har givet udtryk for, at det her var et rigtig godt instrument at have til rådighed Så Venstre vil sådan set bare med vores beslutningsforslag opfordre ministeren til at sikre, at vi kan videreføre en nedrivnings- og renoveringspulje på niveau med det, vi har haft tidligere, nemlig de 100 mio. kr., som vi har afsat i vores finanslovudspil.
Og jeg ved godt, at vi lige har førstebehandlet et lovforslag, hvor der også er fokus på den her problemstilling.
Men det er ikke det samme beløb, der er afsat, og der er flere til at dele den pulje, der er beskrevet i lovforslag L 57.
Så jeg synes, at vi skulle prøve at tale os frem til, at vi får løst opgaven, sådan at landdistrikterne får en håndsrækning, så man kan videreføre den succes, som nedrivningspuljen var.